Jalkapallokausi hyvässä vauhdissa | Seinäjoen Sisu
Jalkapallokausi hyvässä vauhdissa
28.6.2020 Jalkapallo, Uutiset, Yleinen
Seinäjoen Sisun joukkueet ovat päässeet aloittamaan sarjakauden lähes kaikissa ikäryhmissä poislukien P9-joukkuetta. Sekin joukkue aloittaa kauden heti pitkällä vieraspelireissulla Kristiinankaupunkiin, jossa vastaan asettuu Sportingin joukkueet.
Sisun edustusjoukkue avasi kautensa voittamalla kotonaan kaimansa Suvilahdesta. Pisteet jäivät Seinäjoelle 2-1 lukemin. Vieraspeli Töjby FC:n vieraana ei sujunutkaan toivotulla tavalla, vaan kotijoukkue nappasi pisteet 2-0 lukemin. Töjbyn kenttä oli kokonsa puolesta Sisu-Pallonkin aikana haasteellinen paikka pelata. Edustusjoukkue jatkaa kauttansa tiistaina 30.6. ABC:n vieraana klo 19:00 Vaskiluodon kentällä. Ensin pelataan, sitten saunotaan, on perinteinen ABC:läinen tapa huolehtia vierailijoista.
Kakkosjoukkue aloitti sarjapelit kotonaan Kurikan Ryhti Experiencen kanssa. Pisteet 1-3 lukemin Kurikkaan. Vieraspelissä pistetili aukesi, sillä APV ja Sisu/2 tasasivat pisteet 2-2 lukemin. Joukkue jatkaa sunnuntaina 5.7. sarjaa Kyrkösjärven kentällä.
M-45 ja vanhemmat vierailivat Vaasan monitoimiviheriöllä ABC:n vieraana. Tulos oli kotijoukkueelle 5-1. Ikämiehet jatkavat hölköttelyä maanantaina 29.6. klo 20:30 Kyrkösjärven kentällä.
Junioripuolella joukkueet ovat aloittaneet pelinsä odotetun hyvin. Parhaimmat otteet ovat olleet P12-peleissä, joissa kyytiä ovat saaneet IK/musta 15-4 – ja SJK/musta 9-3 lukemin. Joukkueen pelit jatkuvat 28.6. klo 14:30 harjoituskentällä, jolloin vastaan asettuu SJK/musta 09.
Vuotta vanhemmat pelimannit aloittivat kautensa Kauhavalla paikallisen kanuunoiden vieraana. Tuloksena oli kirvelevä 8-2 tappio. Maalikarkelot jatkuivat harjoituskentällä pelatussa ottelussa PeIK:ta vastaan. Pisteet vierailijoille 5-8 lukemin. Parannusta edelliseen vuoteen rutkasti. Seuraavassa ottelussa vastaan asettuukin TUL100-turnauksesta tuttu YJ-joukkue Ponnistus. Naapurit kohtaavat toisensa 5.7. klo 14:30 harjoituskentällä. Viime syksyn peli meni välillä jutteluksi poikien kesken, kun alettiin muistelemaan Helsingin reissun parhaita paloja.
Pienemmässä päässä P11-joukkue yllätti valmennustrion täydellisesti hakemalla kaksi voittoa avausturnauksesta Kurikasta. Joukkue voitti Ryhdin 3-2 ja IK:10/punaisen 6-2. Huonosti ei sujunut pelit Jalasjärvelläkään, sillä kotijoukkueen kanssa tasattiin pisteet 2-2 lukemin ja Ähtärin isokokoiset kiekkoilijat nappasivat pisteet 5-1 lukemin.
P10-ottelut käynnistyivät keskinäisellä ottelulla, jossa valkoiset olivat punaisia 3-1 parempia. Molemmat joukkueet kohtasivat vielä NuPan ja voittivat ottelunsa 12-1 ja 7-1.
Mainittujen joukkueiden lisäksi Sisussa toimii P8-joukkue, sekä pallokoulut ja perhefutisryhmä. Toimintaa on siis mukavasti laajalla rintamalla. Se on selvää, että lisenssipelaajien määrä nousee kaudella, mutta päästäänkö historialliseen 200 pelaajan rajapyykkiin, se jää nähtäväksi.
← Kolmen knallin ilta
Tiivis tahti ennen kesätaukoa →